પુરુષો માટે સંબંધમાં ગુંગળામણ કરાવે તેવા પ્રશ્નોની યાદીમાં ખૂબ સામાન્ય કહી શકાય તેવો પ્રશ્ન સ્ત્રીઓ દ્વારા થતી ટકટક (નેગીંગ)નો છે. ઘણા કિસ્સાઓમાં સંબંધમાં સ્થિરતા આવતાની સાથે જ સ્ત્રીઓની લાગણીઓના સંદર્ભે ટકટક ચાલુ થઇ જાય છે. પુરુષને તેની અપૂર્ણતા (જવાબદારી લેવામાં, કમાવામાં, આવડતમાં વગેરે), નાના દોષો, પોતાને સમજી શકવાની અસમર્થતા, તેના માતા-પિતા પ્રત્યેના લગાવ વગેરે વાતને લઇને રોજીંદી સીધી કે આડકતરી ટકટકની ફરિયાદ કયો પુરુષ કોને જઇને કરશે ?! સવાલ ટકટક સાચી છે કે ખોટી તેનો નથી પરંતુ અવાર-નવાર સતત ચાલુ રહે છે તેનો છે. પુરુષોનું માનસ એકની એક વાત વારંવાર સાંભળવા સક્ષમ નથી. પરિણામે તે ઉશ્કેરાટ અનુભવે છે. મોટાભાગનાં પુરુષો આ સંદર્ભે વાત ન કરી શકવાને કારણે પ્રતિભાવ સ્વરૂપે કયાંક તો ભાગેડુવૃત્તિ અપનાવે (ઘરની બહાર રહે,લગ્નેતર સંબંધ વિકસાવે, વ્યસનો કરે વગેરે) અથવા પત્નીને અવગણવા માંડે. સરવાળે સંબંધો નિષ્પ્રાણ થવા માંડે. સામાન્ય રીતે આવી ટકટકના મૂળમાં સ્ત્રીઓમાં લાગણીઓના સ્તરે રહેલો અસંતોષ અને અસલામતી હોય છે. પુરુષને જરૂર છે કે આ તબક્કે ભાગેડુવૃત્તિ કે સ્ત્રીની ઉપેક્ષા કરતા સ્ત્રીનું આ ટેવ પ્રત્યે ઘ્યાન દોરી અને તે દિશામાં યોગ્ય ચર્ચા કરવાનું વલણ દાખવવું જોઈએ. કેટલીકવાર આ ટકટક પાછળ કોઇ મોટા કારણ ન હોઇ સ્ત્રીની માત્ર એક સ્વભાવગત ટેવ પણ જવાબદાર હોઇ શકે. આવી ટેવ ધરાવતી સ્ત્રીએ પોતાના સ્વભાવની આ નબળાઇ સ્વીકારી અને સુધારી લેવી જોઈએ નહિંતર પુરૂષ તેનાથી દૂર થતો જશે તે નક્કી. આવી જ બીજી કેટલીક સમસ્યાઓની વાત આવતા સપ્તાહે…